Α.Σ. Ατρόμητος Παλαμά

Ο **Αθλητικός Σύλλογος Παλαμά ο Ατρόμητος** είναι ελληνικό ποδοσφαιρικό σωματείο το οποίο εδρεύει στον Παλαμά Καρδίτσας και ιδρύθηκε το 1952. Επίσημα χρώματα του αποτελούν το πράσινο και το λευκό. Ανήκει στη δύναμη των σωματείων της Ε.Π.Σ. Καρδίτσας.

Αποτελεί τον πιο ιστορικό και πιο επιτυχημένο ποδοσφαιρικό σύλλογο του Παλαμά καθώς και τον δεύτερο πιο διακεκριμένο σύλλογο του Νομού Καρδίτσας μετά την Αναγέννηση Καρδίτσας, έχοντας πολυετή παρουσία με πρωταγωνιστικό ρόλο στο πρωτάθλημα της Γ΄ Εθνικής.

Αγωνιστική έδρα της ομάδας είναι το νέο γήπεδο Ατρομήτου το οποίο έχει χωρητικότητα 533 θέσεων. Το γήπεδο αποτελεί ένα κόσμημα για τον νόμο Καρδίτσας καθώς υπάρχουν σύγχρονα αποδυτήρια για τις ομάδες και τους διαιτητές, αποθήκη υλικού, γραφείο, κυλικείο, τουαλέτες, πάρκινγκ, δημοσιογραφικό θεωρείο και τρεις κερκίδες εκ των οποίων η μια για τους φιλοξενούμενους.Το καλοκαίρι του 2025 η διοίκηση ανακοίνωσε την δημιουργία των γραφείων του συλλόγου που στεγάζονται στην οδό Στρατάρχου Παπάγου 14 δίπλα από την κεντρική πλατεία Παλαμά.

## Ιστορία
Ο Ατρόμητος Παλαμά ιδρύθηκε το 1952. Το 1955 αναγνωρίστηκε επίσημα από την Ε.Π.Ο. με Αριθμό Μητρώου Ε.Π.Ο. 549 και εντάχθηκε στην Ε.Π.Σ. Θεσσαλίας, ξεκινώντας την επίσημη αγωνιστική του δράση. Το 1968 εντάχθηκε στην νεοσύστατη τότε Ε.Π.Σ. Καρδίτσας, αποτελώντας μάλιστα 1 από τα 8 συνολικά ιδρυτικά της σωματεία.

Το 1971 κατέκτησε το πρωτάθλημα Ε.Π.Σ. Καρδίτσας για πρώτη φορά στην ιστορία του, αλλά απέτυχε την πρόκριση στην τελική φάση του ειδικού πρωταθλήματος ανόδου για την άνοδο στην Β΄ Εθνική, μένοντας πίσω από τους Ρήγα Φεραίο Βελεστίνου και Αχιλλέα Φαρσάλων στην προκριματική φάση. Το 1972 κατέκτησε ξανά το τοπικό πρωτάθλημα, αποτυγχάνοντας όμως εκ νέου την πρόκριση στην τελική φάση του ειδικού πρωταθλήματος ανόδου για την άνοδο στην Β΄ Εθνική. Το 1973 κατέκτησε το τοπικό πρωτάθλημα και προκρίθηκε στην τελική φάση του ειδικού πρωταθλήματος ανόδου για την άνοδο στην Β΄ Εθνική, χωρίς όμως επιτυχία τερματίζοντας τελευταίος στον 4ο Όμιλο πίσω από τον Α.Σ. Λαμία, τον Α.Ο. Νέας Αρτάκης και τον Ρήγα Φεραίο Βελεστίνου. Το 1975 κατέκτησε ξανά το τοπικό πρωτάθλημα και προκρίθηκε στο ειδικό πρωτάθλημα ανόδου, αποτυγχάνοντας εκ νέου όμως την άνοδο στην Β΄ Εθνική.

Τη σεζόν 1979-80 αγωνίστηκε Εθνική Ερασιτεχνική κατηγορία, τότε 3η τη τάξει κατηγορία. Το 1982 κέρδισε την άνοδο στο νεοσύστατο Εθνικό Ερασιτεχνικό πρωτάθλημα, η μετέπειτα Δ΄ Εθνική, κατακτώντας το τοπικό πρωτάθλημα Ε.Π.Σ. Καρδίτσας. Στο Εθνικό Ερασιτεχνικό πρωτάθλημα αγωνίστηκε τις χρονιές 1982-83 και 1983-84, όποτε και υποβιβάστηκε. Την αμέσως επόμενη χρονιά, 1984-85, κατέκτησε αμέσως το τοπικό πρωτάθλημα και την επάνοδο στο Εθνικό Ερασιτεχνικό, όπου αγωνίστηκε εκ νέου τη χρονιά 1985-86, γνωρίζοντας όμως τον υποβιβασμό. Το 1992 κατέκτησε το τοπικό πρωτάθλημα και την άνοδο στην Δ΄ Εθνική, στην οποία αγωνίστηκε τις επόμενες 3 χρονιές, 1992-93, 1993-94 και 1994-95. Το 1996 ως πρωταθλητής Ε.Π.Σ. Καρδίτσας επέστρεψε στην Δ΄ Εθνική και αγωνίστηκε εκ νέου τις χρονιές 1996-97 και 1997-98, με τελευταία παρουσία τη σεζόν 2002-03.

Η συνέχεια της δεκαετίας του 2000 δεν ήταν και ότι καλύτερο για την ιστορία του Ατρομήτου, με αρχή την κατεδάφιση του ιδιόκτητου γηπέδου του συλλόγου το 2006 με σκοπό την ανέγερση αθλητικού κέντρου και ένα νέο γήπεδο για το σύλλογο. Ακολούθησε ο υποβιβασμός στη Β΄ τοπική κατηγορία της Ε.Π.Σ. Καρδίτσας, όπου αγωνίστηκε επί σειρά ετών με έδρα το Εθνικό στάδιο Παλαμά, μιας και τα έργα ξεκίνησαν και συνεχίστηκαν με πολύ αργούς ρυθμούς. Τη σεζόν 2011-12 κατέκτησε το πρωτάθλημα της Β΄ Ε.Π.Σ. Καρδίτσας και την επιστροφή του πανηγυρικά στην κορυφαία κατηγορία της Ε.Π.Σ. Καρδίτσας. Τον Οκτώβριο του 2012 έγιναν τα επίσημα εγκαίνια του νέου γηπέδου όπου εδρεύει πλέον ο Ατρόμητος, το οποίο όμως δεν είναι ιδιοκτησίας του συλλόγου αλλά του Δήμου Παλαμά.

Από τη σεζόν 2012-13 αγωνίζεται εκ νέου στην Α΄ Κατηγορία Ε.Π.Σ. Καρδίτσας με πρωταγωνιστικό ρόλο. Τη σεζόν 2014-15 αναδείχθηκε πρωταθλητής Ε.Π.Σ. Καρδίτσας και προκρίθηκε στο ειδικό πρωτάθλημα ανόδου για την άνοδο στην Γ΄ Εθνική, χωρίς όμως επιτυχία. Μετά από 4 χρόνια, τη σεζόν 2018-19 κατέκτησε εκ νέου το πρωτάθλημα και την άνοδο στην Γ΄ Εθνική ερασιτεχνική, επιστρέφοντας στα εθνικά πρωταθλήματα μετά από 17 χρόνια όπου αγωνίστηκε μέχρι και το 2022. Αξίζει να σημειωθεί πως από το 2022 μέχρι και σήμερα κατακτά το κύπελλο Καρδίτσας σπάζοντας το ένα ρεκόρ μετά το άλλο στον ερασιτεχνικό αθλητισμό του νομού.

Την περίοδο 2022-2024 βρίσκεται στην Α΄ τοπική κατηγορία της Ε.Π.Σ. Καρδίτσας. Οι φονικές πλημμύρες τον Σεπτέμβριο του 2023 πλήττουν και την ομάδα του Ατρομήτου, όμως οι διοικούντες τραβούν μπροστά και βάζουν στόχο την άνοδο. Την σεζόν 2023-24 η ομάδα κατακτά το πρωτάθλημα και την συμμετοχή στους αγώνες για την άνοδο στην Γ΄ Εθνική, στα οποία ο Ατρόμητος ανεβαίνει λόγω κενής θέσης που προέκυψε και έτσι η ομάδα επέστρεψε στις εθνικές κατηγορίες μετά από 2 χρόνια απουσίας.

Την σεζόν 2024-25 η ομάδα δεν κατάφερε να παραμείνει στην Γ΄ Εθνική τερματίζοντας στην 14η θέση.

### Αξιόλογοι προπονητές
*  Τάσος Γκουτζίδης 
*  Γιάννης Μάγγος
*  Γιάννης Παφλιάς 
*  Τάκης Παραφέστας
*  Τάσος Μπεριτζάς

### Αξιόλογοι παίκτες
*  Βάιος Καραγιάννης
*  Νίκος Νικολόπουλος
*  Παντελής Θεολόγος
*  Βαγγέλης Κουτσόπουλος
*  Βασίλης Κουτσιανικούλης
*  Σάκης Γκαδρής
*  Κώστας Νεμπεγλέρας

## Παρουσία στα εθνικά πρωταθλήματα

## Τίτλοι – Διακρίσεις
* **11** Πρωταθλήματα Ε.Π.Σ. Καρδίτσας: 1971, 1972, 1973, 1975, 1982, 1985, 1992, 1996, 2015, 2019, 2024.
* **12** Κύπελλα Ε.Π.Σ. Καρδίτσας: 1972, 1973, 1974, 1979, 1983, 1993, 1996, 1997, 2020, 2022, 2023, 2024.
* **1** Σούπερ Καπ Ε.Π.Σ. Καρδίτσας: 2015.
* **5** Συμμετοχές στο Κύπελλο Ελλάδας: 2020-2021, 2021-2022, 2022-2023, 2023-2024, 2024-2025.

## Παραπομπές


## Εξωτερικοί σύνδεσμοι
* Α.Σ. Ατρόμητος Παλαμά, Πρώην επίσημη σελίδα Facebook
* Α.Σ. Ατρόμητος Παλαμά, πρώην επίσημος ιστότοπος

Κατηγορία:Αθλητικοί σύλλογοι Καρδίτσας
Κατηγορία:Ιδρύσεις αθλητικών συλλόγων το 1952
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1952